ക്വട്ടേഷനു ഫുള് സിഗ്നല്, തടവുകാരുടെ ഫോണ്വിളി തകൃതി പല നമ്ബറിലേക്കും കോള് ഡൈവേര്ട്ട്, ഇരുട്ടില്ത്തപ്പി ജയില് അധികൃതര് കൊച്ചി : തടവുകാര് ജയിലില്നിന്നു വിളിക്കുന്ന ഫോണ്കോളുകള് മറ്റു പല നമ്ബറുകളിലേക്കും ഡൈവേര്ട്ട് ചെയ്യുന്നതു വ്യാപകമെന്നു കണ്ടെത്തല്. ടി.പി. ചന്ദ്രശേഖരന് വധക്കേസ് പ്രതി കൊടി സുനി ഉള്പ്പെടെയുള്ള തടവുകാരുടെ ഫോണുകള് ഇത്തരത്തില് ട്രാന്സ്ഫര് ചെയ്യപ്പെട്ടിട്ടുണ്ട്. ഇതു തടയാന് തിരുവനന്തപുരം സെന്ട്രല് ജയിലില് ഫോണ്വിളി റെക്കോഡ് ചെയ്യുന്ന സംവിധാനം ഏര്പ്പെടുത്തിയതോടെയാണു കൊടി സുനി ജയില് മാറ്റത്തിനു അപേക്ഷ നല്കിയത്. വിയ്യൂര് സെന്ട്രല് ജയിലില് എത്തിയശേഷവും കൊടി സുനി ഫോണ്വിളി ഡൈവേര്ട്ട് ചെയ്യല് തുടര്ന്നതായാണു വിവരം. ജയില് ചട്ടപ്രകാരം ഒരു തടവുകാരനു മൂന്നു നമ്ബറിലേക്കു വിളിക്കാന് അനുമതിയുണ്ട്. ഈ നമ്ബറുകള് നേരത്തെ എഴുതി നല്കി വിളിക്കാനുള്ള കാര്ഡ് ഉപയോഗിച്ചു ജയിലില് സ്ഥാപിച്ചിരിക്കുന്ന പൊതുഫോണുകളില് നിന്നു വിളിക്കാം. എന്നാല്, നേരത്തെ നല്കിയിരിക്കുന്ന ഫോണ്നമ്ബറിലേക്കു വിളിച്ചശേഷം മറ്റു പല നമ്ബറുകളിലേക്കും കോള് ഡൈവേര്ട്ട് ചെയ്യുകയാണ്. സാധാരണഗതിയില് ഇതു കണ്ടെത്താന് കഴിയില്ല. തിരുവനന്തപുരമൊഴികെ മറ്റു ജയിലുകളില് ഇതിനുള്ള സംവിധാനവുമില്ല. തങ്ങള്ക്കു ആവശ്യമുള്ളവരെ വിളിക്കുന്നതും ക്വട്ടേഷനുകള് ഏറ്റെടുക്കുന്നതും നടപ്പാക്കുന്നതും ഇതുവഴിയാണ്. പൊതുഫോണുകളില് നിന്നു നിരന്തരം ബന്ധപ്പെടാന് സാധിക്കാത്തതിനാലാണു രഹസ്യമായി മൊബൈല്ഫോണ് ഉപയോഗിക്കുന്നത്. ജയിലില് തടവുകാര് മൊബൈല്ഫോണ് ഉപയോഗിക്കുന്നതു ജയിലധികൃതര് വിചാരിച്ചാല് തടയാന് കഴിയും. കുറ്റവാളികളെ ഉപയോഗിച്ചു പല കാര്യങ്ങളും സാധിച്ചെടുക്കുന്ന ജയില് ഉദ്യോഗസ്ഥരുമുണ്ടെന്നാണു സംസാരം. അറിയപ്പെടുന്ന ക്വട്ടേഷന് പ്രതികളെകൊണ്ടു ഫോണില് ഭീഷണിപ്പെടുത്തി വന് തുകകള് തട്ടിയെടുക്കുന്നതായി വ്യാപക പരാതിയുണ്ട്. പത്തു വര്ഷമായി ജയിലില് കഴിയുന്ന കൊടി സുനിയാണിപ്പോള് ഇതില് ഏറ്റവും മാര്ക്കറ്റുള്ളയാള്. ക്വട്ടേഷന് നേതാവായതിനാല്, സുനിയ്ക്കു എതിരാളികളില്നിന്നും വധഭീഷണിയ്ക്ക് സാധ്യതയുണ്ട്. വിയ്യൂരില് തന്നെയുള്ള അതീവ സുരക്ഷാ ജയിലില് കാമറ ഉള്പ്പെടെയുള്ള നിരീക്ഷണ സംവിധാനമുണ്ട്. സെല്ലില് ഒറ്റയ്ക്കു പാര്പ്പിച്ചിരിക്കുന്ന കൊടിസുനിയ്ക്കു എവിടെനിന്നാണു മൊബൈല്ഫോണ് ലഭിച്ചതെന്നതു സംബന്ധിച്ചു ജയിലധികൃതര് അന്വേഷണം ആരംഭിച്ചിട്ടുണ്ട്. ആര്ക്കാണു ഫോണ് ചെയ്തതെന്നു വ്യക്തമല്ല. അന്വേഷണ റിപ്പോര്ട്ട് ലഭിച്ചശേഷം ആവശ്യമെങ്കില് സുനിയെ വിയ്യൂരില്നിന്നും തിരുവനന്തപുരത്തേക്കു മാറ്റുന്നതും പരിഗണിക്കും. എന്നാല്, സര്ക്കാരിന്റെ ഇമേജിനു കോട്ടം വരുമെന്നതിനാല്, കണ്ണൂര് ജയിലിലേക്കു ടി.പി. പ്രതികളെ മാറ്റില്ല. ഒരു വര്ഷം മുമ്ബാണു കൊടി സുനി വിയൂരിലെത്തിയത്. 2013 ല് കോഴിക്കോട് ജില്ലാ ജയിലില് വച്ചു കൊടിസുനി, മുഹമ്മദ് ഷാഫി എന്നിവര് ഫോണ് ഉപയോഗിച്ചതു പിടിച്ചിരുന്നു. പല തവണ ഗുണ്ടകളെ അടക്കം സുനി ജയിലില് വിളിച്ചിട്ടുണ്ട്. കൊലപാതക കേസില് തടവില് കഴിയുന്ന റഷീദ് എന്ന തടവുകാരന് 223 മൊബൈല് നമ്ബറുകളിലേക്ക് 1345 തവണ ഫോണ് വിളിച്ചിരുന്നതായി അധികൃതര് കണ്ടെത്തി. ഇതേ ഫോണില് നിന്നു മറ്റു തടവുകാരും വിളിച്ചിട്ടുണ്ട്. ജാമറുകള് ഉള്പ്പെടെയുള്ള ശക്തമായ നിയന്ത്രണങ്ങള് ഫലം കാണാത്ത സ്ഥിതിയാണ്. തീവ്രവാദ കേസുകളില് അടക്കം പ്രതികളായവര് ജയിലില് കഴിയുന്ന സാഹചര്യത്തില് അതീവ ഗൗരവത്തോടെയാണ് ആഭ്യന്തര വകുപ്പ് വിഷയത്തെ കാണുന്നതും ക്രൈം ബ്രാഞ്ച് അന്വേഷിക്കുന്നതും. ജെബി പോള്